JY LEES NOU ‘Ons Boere, Ons Inspirasie’: Hier’s Januarie se portrette
Ons Boere, Ons Inspirasie FOTO Marijke Willems.
Op ’n plaas ontmoet gister en vandag, kom passies bymekaar. Soms is dit tradisie elegant in ’n nuwe baadjie, soms is dit anders en alternatief. Êrens tussen groen en ’n diep blou see. Ontmoet die laaste groep boere van die TV-program ‘Ons Boere, Ons Inspirasie’.
KONSEP EN STILERING Fanie Cronjé WOORDE Eloise Pretorius
Nolan vat nie nee vir ’n antwoord nie, en doen dinge vir die volgende generasie . . . vir sy eie twee seuns, Jabu (11) en laatlam Zach (3), ja, maar ook die groter gemeenskap. FOTO Marijke Willems
Ek boer op die see . . . ek’s alternatief en lief vir dié andersheid
Die Clasens doen ’n ding op die régte manier, al is dit ’n duurder manier. FOTO Marijke Willems
Réan Clasen FOTO Marijke Willems
Dis ’n goeie plek, hier’s goeie mense. Dis die Noord-Kaap se storie.
“Ek was nog nooit oorsee nie. Robbeneiland is die verste wat ek al was. Ek het ’n meisie, ons het planne om te reis. Ek wil die wêreld sien.”
Tog is hy dankbaar vir sy adres, sê Réan, wat in 2018 Raisin SA se Jongboer van die Jaar was en SA leer ken het in kykNET se Boer soek ’n vrou.
“Hierdie is ’n klein plek, hier’s goeie mense. Dis maar die storie in die Noord-Kaap, dis ’n veilige omgewing. Die water van die Oranjerivier is ’n groot rede vir ons sukses.”
Réan, wat wingerdkunde aan die Elsenburg-landboukollege op Stellenbosch geswot het, se ouers boer op ’n plaas 40 km verder. “Ons sit baie in. Doen ’n ding op die regte manier, al is dit ’n duurder manier. Ek het in die Oos-Kaap op ’n melkplaas grootgeword. Ons het hier begin boer met wingerd vir rosynmaakdoeleindes toe ek nog op skool was en toe nog besproeiing teen die rivier gevestig.”
Sy selfontwerpte huis is elegant en op sy ruim stoep wat deur wingerd omring word, is dit bekoorlik om na die jong man se planne vir die toekoms te luister. Oor Suid-Afrika sê hy: “Hier is groot geleenthede en ek is positief. Elke land het sy eie uitdagings. Baie mense soek werk en ons hét baie werk. Ons klimaat is ideaal en van die beste in die wêreld. Daar is geleenthede vir uitbreiding wat nie te rof op jou sak gaan wees nie.”
Dis vir hom belangrik om die mense van Kleinplaas op te bou. Om vir die gemeenskap terug te gee. Daarom neem hy inisiatief en borg ’n sokkerspan vir toernooie. Hy betaal vir die klere, die balle en die afrigting. Glo dit sal ander kinders inspireer.
“Maar jy moet skool toe gaan om ’n lid van die sokkerspan te wees. Ek gló in sport. Die kinders in die span is tussen 16 en 18 jaar oud. Hulle speel goed! Die klub se naam is Vision FC.”
Réan deel ook sy woning met drie prettige diere. Kallie die boerboel, die Jack Russell, Lielie, en die agt maande oue vlakvarkie, Jasper, wat sy tande se skoffelvermoëns gereeld in die tuin toets. Klein Lielie is sy skaduwee, en jag-ekskursies glo haar gunsteling. Die wiele van die bakkie rol nooit sonder dat sy op sy skoot sit nie.
Die saggeaarde boer is die kans gegun om te woeker met sy talente. Danksy die ondersteuning van sy familie en die gawe om potensiaal raak te sien. Vandag belê hy in die ontginning van ander se potensiaal, sodat hulle, nés hy, hul doelwitte kan bereik.
’n Ligte oomblik tussen die Van der Linde-manne. Van links die broers Cobus, Francois en Lourens en pa Lourens Senior. Op Wesselsbron ken hulle hul “moeilikheid”, reken Lourens. “Ons weet hoe om dit te hanteer.” FOTO Marijke Willems
LOURENS VAN DER LINDE
Klein Constantia en Rietvlei, Wesselbron
Hulle’t almal stérk ingeboude persoonlikhede
Liesie van der Linde oor haar Van der Linde-mans
“Hulle’t sterk ingeboude persoonlikhede,” verklaar ma Liesie oor die Van der Linde-mans van Klein Constantia. Hier waar gesaaides gesny word op die land waar daar al vir dekades geïnspireerd gesaai word.
Sy praat oor haar man, Lourens Senior, en sommer ook oor sý pa, Anna Jacobus Hendrik (Annes) van der Linde wat op 24 Januarie 1923 gebore is. Dié is genoem na sy ma, Anna Sophia van der Linde, gebore 24 Januarie 1889.
Ma Liesie verwys ook na haar drie seuns, haar jintelmandriemanskap. Die broers Lourens, Francois en Cobus wat almal betrokke is by die Van der Linde-familiesaak. Dit sluit LFC-meule – wat hoeka staan vir Lourens, Francois en Cobus – op Wesselsbron in.
Elkeen speel ’n uiteenlopende rol in die besigheid waar die familie by die volle waardeketting betrokke is. Van grond tot tafel. Van aanplanting tot stroop, verwerking en die uiteindelike verkoop van koring- en mielieprodukte.
Ouboet Cobus sorg dat die operasionele bestuur van LFC-meule vlot, Francois waak oor finansies en Lourens is die kleinboet met mielies en koring in sy are wat saam met sy pa boer. “Dít maak mens wie jy is – dis lekker dat ons ons eie produk kan verwerk,” laat hy trots van hom hoor.
Bésig is die Van der Lindes. “Ek wens ons kon Kersfees Februarie toe skuif. Gelukkig loop ons ons bure by die see raak wanneer ons by Groot-Brak is. Ons sien hulle juis nie deur die loop van die jaar nie; ons is te besig.”
Só verduidelik Lourens sy skedule wat plant- en oestyd moet byreken.
Dis op Klein Constantia, die kern van die besigheid en die plaas waar die seuns grootgeword het, dat ma Liesie en pa Lourens woon. Vir Francois en Lourens is Wesselsbron huis, met Cobus wat elke oggend van Welkom af ry.
Die jaar ná skool het Lourens gereis na Nederland, Switserland, Amerika, Duitsland, Australië en Nieu-Seeland en op skaapplase gaan werk.
“Mens is maar jonk en dom ná skool. Hierdie reise het my lewe verander. Ek is bly ek het dit gedoen voor ek gaan swot het. Alabama was my gunsteling. Die mense daar is wonderlik en laat my dink aan die Wesselsbronners.
“Maar ek moet áltyd terugkom hierheen. Ons ken ons moeilikheid, en weet hoe om dit te hanteer.”
Dis die vlaktes van die kontrei, hier waar plase interessante name het soos Groot Brittanje en Londen, en die Van der Lindes die aarde bewerk, wat hom elke dag bekoor.
“Ek wil hier wees, al is die sandgrond moeilik om op te boer,” sê Lourens, wat ’n graad in landbou-ekonomie het.
Op die vraag om iets oor homself te verklap wat weinig mense weet, sê hy half skaam: “Ek kan skaap klas. In Australië geleer ...”
Sy is presies waar sy moet wees; doenig met presies waarmee sy wil wees FOTO Marijke Willems
Ons is soos plante, afhanklik van wind, son en reën
Sabrage . . . die tegniek om ’n sjampanjebottel seremonieel met ’n sabel oop te maak deur die nek af te kap. Bertie doen dit ewe goed met ’n graaf! FOTO Marijke Willems
Om te boer is die ewige wysie in sy gemoed
Elke nou en dan verruil hy sy druiwepars vir sy branderplank. FOTO Marijke Willems
SPICER DE VILLIERS
Hier kom ’n klomp mense se passies bymekaar
Hulle is soos ’n nes vol meerkatte, beskryf Spicer hul familieplaas Kleinood wat hy net buite Stellenbosch bestuur. “Ons neem nie besluite sonder mekaar nie. Ons is regtig mal oor mekaar.”
Sy pa, Gerard, ’n ingenieur, wou ná die soveelste wynkelder wat hy ontwerp het, self wyn begin maak. Dit was 20 jaar gelede. Vir die eerste vyf jaar het hulle druiwe aangekoop vir wyn. Teen die tyd wat hul eie wingerd begin vrug dra het, was die naam van hul wyne, Tamboerskloof, reeds gevestig tussen glase en kurkverlossers. Só genoem na die geliefde woonbuurt waar hulle gewoon het in die Kaapse middestad voordat hulle plaas toe verhuis het.
Alles op die plaas het ’n baie natuurlike evolusie gehad, vertel Spicer. Dis familiegedrewe en ’n plek waar ’n klomp mense se passies bymekaar kom. ’n Goeie voorbeeld sy ma, Libby Daniels (die aktrise bekend vir haar rol as Annette Steenkamp in die TV-reeks Arende), se De Boerin-olyfolies wat hier vervaardig word.
Spicer is geen bynaam nie. Hy is John Spicer de Villiers gedoop, ’n naam wat sy ouers in ’n boek gevind het. En wat tot groot vermaak en geterg van sy klasmaats in die laerskool gelei het toe die Spice Girls se musiek doerietyd begin bekend raak het.
Dié hombre wat al reg oor Suid-Amerika met sy rugsak gereis het, se ondeundheid is onweerstaanbaar. Hy verklap skalks: “Ek praat genoeg Spaans om my in die moeilikheid te kry. Ek praat ook genoeg Spaans om my uit die moeilikheid te kry.” Hy het selfs al ’n draai in Antarktika gemaak.
“Ek reis baie en het gereeld met oorsese kliënte te doen. Mense praat met bewondering oor ons land en dan kan jy nie anders as om te voel hoe swel jou bors nie. Suid-Afrika is ’n dinamiese land met baie geleenthede. Almal werk hard om iets hier reg te kry en dis spesiaal.”
Dis hierdie einste reise wat dien as inspirasie vir een van sy toekomsplanne. Hy wil boeke skryf. Rillers en reisverhale; ’n paar proeftekste lê al op sy rekenaar. In ’n stadium was hy in die advertensiebedryf en het heelwat met wynhandelsmerke gewerk, nou voel hy sy reis het volsirkel gekom.
Op Kleinood leef Spicer sy lewe tussen die druiwe en die diep blou see. En, so elke nou en dan verruil hy sy druiwepars tussen die Bolandse berge vir ’n branderplank, volgens hom ’n passie van baie wynmakers.
Kyk só anders na SA se boere